**KISKŐRÖS VÁROS POLGÁRMESTERE**

#### ELŐTERJESZTÉS

(a Képviselő-testület 2020. június 24-i ülésére)

**TÁRGY: A 2571. HRSZ-Ú INGATLAN MEGHATÁROZOTT RÉSZÉNEK BÉRBEADÁSA A DIGI TÁVKÖZLÉSI ÉS SZOLGÁLTATÓ KFT. RÉSZÉRE**

A DIGI Távközlési és Szolgáltató Kft. (a továbbiakban: Szolgáltató) kérelmet nyújtott be Kiskőrös Város Önkormányzatának címezve a Kiskőrös 2571 hrsz-ú víztorony rendeltetésű ingatlan meghatározott részének bérlete tárgyában. A Szolgáltató a víztorony tetején bázisállomás kiépítését tervezi.

A fentiekben nevesített ingatlan az Önkormányzat tulajdonában és a Kiskunsági Víziközmű-Szolgáltató Kft. működtetésében álló víziközmű részét képezi. A víziközmű vagyon az Önkormányzat korlátozottan forgalomképes vagyona.

A Kiskunsági Víziközmű-Szolgáltató Kft. hozzájárult az ingatlan szerződés-tervezet mellékletét képező területrészének a bérbeadásához. A víztorony használatának biztosítása tárgyában a Kiskunsági Víziközmű-Szolgáltató Kft., mint üzemeltető köt megállapodást a bérlővel.

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet (a továbbiakban: Vagyonrendelet) 26. §-a alapján az önkormányzati vagyon használatát és hasznosítási jogát átadni a nemzeti vagyonról szóló 2011. évi CXCVI. törvényben meghatározott módon, az adott vagyonelemre előírt forgalomképességi korlátok figyelembe vételével lehet.

A Vagyonrendelet 27. § (2) bekezdése alapján a Képviselő-testület dönt az 1 évet meghaladó használati, hasznosítási jog átengedéséről.

A fentiekre tekintettel javaslom, hogy a Képviselő-testület járuljon hozzá az Önkormányzat kizárólagos tulajdonában álló, Kiskőrös belterület 2571 hrsz-on nyilvántartott, természetben Kiskőrös, Liget utcában lévő, kivett vízmű rendeltetésű, Víztorony megnevezésű, 553 m2 alapterületű ingatlan meghatározott részének határozat-tervezet szerinti bérbeadásához a DIGI Távközlési és Szolgáltató Kft. részére.

**Kiskőrös, 2020. június 16.**

 **Domonyi László sk.**

 **polgármester**

## HATÁROZAT-TERVEZET

A Képviselő-testület

1. egyetért azzal, hogy Kiskőrös Város Önkormányzata a kizárólagos tulajdonában álló, korlátozottan forgalomképes törzsvagyonát képező, Kiskőrös belterület 2571 hrsz-on nyilvántartott, természetben Kiskőrös, Liget utcában lévő, kivett vízmű rendeltetésű, Víztorony megnevezésű, 553 m2 alapterületű ingatlanból a szerződés-tervezet mellékletében meghatározott területrészt bérbe adja a DIGI Távközlési és Szolgáltató Kft. részére évi 1.280.000,- Ft + ÁFA összegű bérleti díj ellenében.
2. felhatalmazza a polgármestert a határozat-tervezet mellékletét képező bérleti szerződés aláírására, továbbá a szükséges jognyilatkozatok megtételére.

**Felelős:** polgármester

**Határidő:** értelemszerűen